《贺德庆陈倅生朝》
宋代·曾丰

无伏无腊壶中天，不烟不火壶中仙。
壶天因自远世界，壶仙还自结世缘。
昨夜壶公山外望，壶公驾鹤随仙仗。
逃身下降唐谪仙，袭姓前生汉丞相。
四时之气春为冲，诞弥况在春之中。
一段乾坤奇特意，三朝文学老成风。
通守通班盖其寓，泽民致主酬吾素。
收拾平生尘外游，追寻畴昔壶中去。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。